Gedagte vir die dag: God is genadig met my teenstrydighedeFoto: pixabay.com Pas op dat jy in jou oorvloed nie die Here jou God vergeet en ongehoorsaam raak aan sy gebooie, bepalings en voorskrifte nie. (Deuteronomium 8:11) Dit is nie lekker om my eie foute en teenstrydighede in die oë te kyk nie. Dit is baie makliker om ander mense se foute raak te sien as my eie. Ek het pas weer so ’n teenstrydigheid in myself ontdek. Gister het ek mos geskryf ek dink ’n aanspreekvorm soos “dames en here” is steeds eervol, al verskil party besighede en universiteite deesdae hiervan. Maar toe besef ek dat ek self nie veel hou van die aanspreekvorm “broers en susters” op kerklike terrein nie. Ek het kleintyd reeds agtergekom “broers en susters” word opgevolg deur die aanspreekvorm “u” wanneer ou-dominee gepreek het. Ek het nog altyd gedink ’n mens sê mos nie vir jou broers en susters “u” nie. Toe moes ek my teenstrydigheid oor aanspreekvorme aan myself erken. Dalk worstel ons almal met inkonsekwente opinies en met sekere geloofsaannames. Ons glo een ding, maar ons leef iets anders. Ons sê een ding hier, en doen iets anders daar. Ons deurdink nie ons standpunte behoorlik nie. Maar ons grootste teenstrydigheid is dat ons te maklik sing en bely: “Ek het U hartlik lief, o Heer!” Maar toe tref dit my soos ’n voorhamer: Die Here se grootste konsekwentheid is dat Hy ons ten spyte hiervan steeds liefhet. Hy glo steeds meer in ons as ons in Hom. Dít is genade onbeskryflik groot! Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM